KIRJALLINEN KYSYMYS E-3161/01

esittäjä(t): Bertel Haarder (ELDR) komissiolle

(19. marraskuuta 2001)

Aihe: Tanskan rooli lasten seksuaalisen hyväksikäytön torjunnassa

1. Voiko komissio antaa selvityksen kansainvälisestä lapsipornoverkostosta, Tanskan rooli mukaan lukien, koska Tanskassa on äskettäin paljastunut laaja pedofiiliverkosto, jolla on yhteyksiä mm. Tanskaan, Norjaan ja Romaniaan?

2. Onko Tanskassa lievemmät rangaistukset lasten seksuaalisesta hyväksikäytöstä kuin muissa maissa, EU:n jäsenvaltiot mukaan lukien?

3. Tanskan rikoslainsäädäntö asettaa kaksoisrangaistavuuden ehdoksi lasten seksuaalisen hyväksikäytön rangaistavuudelle. Onko Tanska ainoa maa, jossa on tällainen käytäntö?

4. Jos vastaus kahteen edelliseen kysymykseen on myönteinen, myötävaikuttaako se siihen, että Tanska näyttää olevan pedofiilien turvapaikka ja keskus? Onko mahdollisesti olemassa muita tähän vaikuttavia tekijöitä?

5. Vuonna 1996 Tukholmassa järjestetyssä ensimmäisessä lasten seksuaalista hyväksikäyttöä käsitelleessä konferenssissa 122 maata sitoutui laatimaan lasten seksuaalisen hyväksikäytön torjumista koskevan toimintasuunnitelman. Voiko komissio ilmoittaa, mitkä EU:n jäsenvaltiot ovat tähän mennessä täyttäneet mainitun sitoumuksensa? Mihin toimiin komissio aikoo ryhtyä niiden maiden suhteen, jotka eivät ole täyttäneet sitoumustaan?

6. Miten komissio aikoo varmistaa, että EU:n jäsenvaltiot täyttävät sitoumuksensa, joihin ne varmuudella tulevat sitoutumaan seuraavassa lasten seksuaalista hyväksikäyttöä koskevassa konferenssissa, joka pidetään Japanissa tämän vuoden joulukuussa?

António Vitorinon komission puolesta antama vastaus

(21. joulukuuta 2001)

Euroopan unionin toimivaltaan kuuluu toimenpiteisiin ryhtyminen rikosasioissa monilla eurooppalaisittain tärkeillä aloilla, mukaan luettuna lasten seksuaalinen hyväksikäyttö ja lapsipornografia. Toimivalta on rajattu poliisin ja oikeusviranomaisten väliseen yhteistyöhön ja tietyin edellytyksin rikosoikeuden lähentämiseen yhteisten määritelmien, tunnusmerkistöjen ja seuraamusten kautta. Komissio on sen mukaisesti esittänyt joulukuussa 2000 ehdotuksen puitepäätökseksi lasten seksuaalisen hyväksikäytön ja lapsipornografian torjumiseksi. Ehdotus koskee jäsenvaltioiden rikoslakien lähentämistä (yhteiset määritelmät ja rangaistukset) sekä rikosprosessia (lainkäyttövalta, syyttäminen ja rikoksen uhrien suojeleminen). Belgia on puheenjohtajavaltiona asettanut erittäin tärkeälle sijalle lasten seksuaalista hyväksikäyttöä ja lapsipornografiaa koskevan ehdotuksen käsittelyn.

Komissiolla ei kuitenkaan ole laillista toimivaltaa puuttua Euroopan unionin jäsenvaltioissa tapahtuvaan oikeuskäsittelyyn. Sen toimivaltaan ei myöskään kuulu toimenpiteisiin ryhtyminen niitä jäsenvaltioita vastaan, jotka eivät täytä kansainväliseen oikeuteen kuuluvien julistusten ja sitoumusten mukaisia velvollisuuksiaan. Komissio ei siten voi myöskään tutkia Tanskassa paljastunutta kansainvälistä lapsipornografiaverkostoa, jolla on yhteyksiä Norjaan, Romaniaan ja muihin maihin.

Europol teki äskettäin tätä aihepiiriä koskevan vertailututkimuksen jäsenvaltioiden rikoslaeista. Tutkimus ei ole rangaistusten osalta tyhjentävä. Euroopan unionin tasolla keskustellaan tällä hetkellä kaksoisrangaistavuudesta komission eurooppalaista pidätysmääräyskäytäntöä koskevan puitepäätöksen ehdotusten yhteydessä. Tässä yhteydessä laaditaan luettelo kaikista niistä rikoksista, joita tämän vaatimuksen ei tulisi koskea. Komission näkemyksen mukaan luetteloon pitäisi sisältyä lasten seksuaalinen hyväksikäyttö ja lapsipornografia.

Komissio on edustettuna järjestyksessä toisessa lasten kaupallista seksuaalista hyväksikäyttöä käsittelevässä kansainvälisessä kongressissa, joka pidetään Jokohamassa 17.20. joulukuuta 2001. Komissio suhtautuu luottavaisesti siihen, että kongressi antaa tilaisuuden saada tietoa niistä toimenpiteistä, joita 122 maata, mukaan luettuna EU:n jäsenvaltiot, ovat tehneet täyttääkseen sitoumuksensa. Komissio esittää kongressissa Euroopan unionin pääasialliset näkemykset sekä Euroopan komission toimenpiteet Tukholman julistuksen ja toimintasuunnitelman mukaisten kohtien toteuttamiseksi. Komissio sitoutuu edelleen elokuussa 1996 pidetyn ensimmäisen kaupallista lasten seksuaalista hyväksikäyttöä käsitelleen kansainvälisen kongressin hyväksymän toimintasuunnitelman toteuttamiseen.